57 personer er blevet anholdt efter uroligheder blandt flere bandemedlemmer i Gellerupparken

Ved du noget, så tip os. Sms/mms til 1224 (alm. takst), eller send mail til 1224@eb.dk.

Politiet er fredag aften massivt tilstede i Gellerupparken i Aarhus, hvor der har været uroligheder blandt bandemedlemmer.

Det oplyser Østjyllands Politi i en pressemeddelse.

Ifølge politiet er 57 personer blevet anholdt for forskellige lovovertrædelser - heriblandt skulle fem være medlemmer af banden Loyal to Familia (LTF).

- Kl. 18.15 anholdt politiet fem medlemmer af banden Loyal to Familia (LTF) i Bispehaven i Aarhus Vest efter forskellige former for lovovertrædelser.

- Kl. 19.41 blev en gruppering på yderligere 52 mennesker anholdt på hjørnet af Edwin Rahrs Vej og Gudrunsvej i Brabrand. De blev ligeledes sigtet for forskellige lovovertrædelser, skriver politiet.

Politiet melder, at der skulle være tale om interne uroligheder, men de ønsker ikke at komme de nærmere.

- I skriver, at der er tale om forskellige uroligheder. Hvad er de anholdte blevet sigtet for?

- Der er tale om flere forskellige forhold, som jeg ikke vil komme nærmere ind på. Men nogle af dem er anholdt for ikke at efterkomme politiets ordre, siger kommunikationsrådgiver hos Østjyllands Politi, Jakob Christiansen, til Ekstra Bladet.

- Hvordan startede urolighederne?

- Vi får en melding om nogle uroligheder, og så tager vi derud og kigger på det, siger kommunikationsrådgiver Jakob Christiansen til Ekstra Bladet.

- Uro er jo et vidt begreb. Kan du komme det nærmere?

- Jeg kan ikke sige mere nu, men vi har ingen meldinger om tilskadekomne, siger Jakob Christiansen til Ekstra Bladet.

Ifølge politiet er der nu relativt roligt i området omkring Gellerupparken og Bispehaven i den vestlige del af Aarhus, men politiet er fortsat taltstærkt til stede i området.

- Det kommer vi til at være, så længe det er nødvendigt, siger Jakob Christiansentil Ekstra Bladet.

Vidne: Ophedet stemning

Ekstra Bladet har fredag aften talt med et vidne i området, der fortæller følgende:

- Der står i hvert fald 20 politibiler og indsatsvogne, og der er anholdt 10-15 stykker. De bliver taget en ad gangen over til politiet, og der er lidt optøjer, fortæller øjenvidnet Ahmad til Ekstra Bladet.

Han fortæller desuden, at der står omkring 100 tilskuere, som er stærkt ophidsede.

- Det eskalerer. Det ser vildt ud, siger den 38-årige mand, som kørte forbi området i det vestlige Aarhus.

Begivenhederne foregår ifølge Ahmad i krydset mellem Edwin Rahrs Vej og Gudrunsvej.

- Politiet kører i pendulfart for at hente de anholdte, siger øjenvidnet.

På billeder på TV2 Østjylland ses en større forsamling mennesker, der kigger på optrinnet.

Mandag aften var op mod 150 mennesker indblandet i uro i Gellerupparken, hvor politiet blev angrebet med sten.

Ni personer blev anholdt. Fem af dem blev sigtet for vold mod politiet.

Anklagemyndigheden vurderede, at der i sagen mod én af de anholdte var grundlag for at kræve manden varetægtsfængslet. Derfor blev den sigtede - en 23-årig mand fra Brabrand tirsdag fremstillet i grundlovsforhør.

Her blev det besluttet, at manden varetægtsfængsles i fire uger frem til 20. juni.

Se også: Politiet angrebet med sten: Op til 150 personer deltog

Ekstra Bladet forsøger at få kontakt til Østjyllands Politi og følger sagen...